次韵樂著作野步
作者：蘇軾
朝代：宋

paragraphs: 老來幾不辨西東，秋後霜林且强紅。
眼暈見花真是病，耳虛聞蟻定非聰。
酒醒不覺春强半，睡起常驚日過中。
植杖偶逢爲黍客，披衣閑詠舞雩風。
仰看落蕊收松粉，俯見新芽摘杞叢。
楚雨還昏雲夢澤，吳潮不到武昌宮。
廢興古郡詩無數，寂寞閑窗易粗通。
解組歸來成二老，風流他日與君同。